Document ID: 32013R0294

KOMISIJOS REGLAMENTAS (ES) Nr. 294/2013
2013 m. kovo 14 d.
kuriuo iš dalies keičiamas ir ištaisomas Reglamentas (ES) Nr. 142/2011, kuriuo įgyvendinami Europos Parlamento ir Tarybos reglamentas (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės, ir Tarybos direktyva 97/78/EB dėl tam tikrų mėginių ir priemonių, kuriems netaikomi veterinariniai tikrinimai pasienyje pagal tą direktyvą
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1069/2009, kuriuo nustatomos žmonėms vartoti neskirtų gyvūninės kilmės šalutinių produktų ir jų gaminių sveikumo taisyklės ir panaikinamas Reglamentas (EB) Nr. 1774/2002 (1), ypač į jo 5 straipsnio 2 dalį, 15 straipsnio 1 dalies pirmos pastraipos b ir c punktus ir antrą pastraipą, 18 straipsnio 3 dalį, 19 straipsnio 4 dalies pirmos pastraipos a, b ir c punktus ir antrą pastraipą, 21 straipsnio 6 dalies c punktą, 32 straipsnio 3 dalies a punktą, 40 straipsnio pirmos pastraipos d punktą, 41 straipsnio 3 dalies pirmą ir trečią pastraipas, 42 straipsnio 2 dalį ir 45 straipsnio 4 dalį,
kadangi:
(1)
Reglamente (EB) Nr. 1069/2009 nustatytos šalutiniams gyvūniniams produktams ir jų gaminiams taikomos visuomenės ir gyvūnų sveikatos taisyklės siekiant išvengti šių produktų keliamos rizikos visuomenės ir gyvūnų sveikatai arba ją kuo labiau sumažinti. Jame taip pat nustatytas tam tikrų šių produktų gaminių gamybos grandinės galinis taškas, po kurio nebetaikomi to reglamento reikalavimai;
(2)
2011 m. vasario 25 d. Komisijos reglamente (ES) Nr. 142/2011, kuriuo įgyvendinami Europos Parlamento ir Tarybos reglamentas (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės, ir Tarybos direktyva 97/78/EB dėl tam tikrų mėginių ir priemonių, kuriems netaikomi veterinariniai tikrinimai pasienyje pagal tą direktyvą (2), nustatytos Reglamento (EB) Nr. 1069/2009 įgyvendinimo taisyklės, įskaitant tam tikrų šalutinių gyvūninių produktų gaminių gamybos grandinės galinio taško nustatymo taisykles;
(3)
savo 2011 m. vasario 7 d. nuomonėje dėl oleocheminių procesų pajėgumo sumažinti galimą riziką, susijusią su USE 1 kategorijos gyvūniniais šalutiniais produktais (3), Europos maisto saugos tarnyba (EMST) patvirtino, kad susijusi užkrečiamosios spongioforminės encefalopatijos (USE) plitimo rizika yra gerokai sumažinama po 1 kategorijos medžiagų perdirbimo suskaidant ir hidrinant hidrolizinius riebalus. Tačiau tebėra tam tikras netikrumas dėl oleocheminių produktų, gautų iš 1 kategorijos medžiagų, infekciškumo USE sukėlėjais mažinimo. Dėl šios priežasties negalima pagrįstai teigti, kad šie produktai nėra užkrėsti USE sukėlėjais, todėl jie galėtų kelti riziką, jei patektų į maisto ir pašarų grandinę. Todėl Reglamento (ES) Nr. 142/2011 3 straipsnis, XIV ir XV priedai turėtų būti atitinkamai iš dalies pakeisti;
(4)
Reglamento (EB) Nr. 1069/2009 18 straipsnio 1 dalyje nustatyta leidžianti nukrypti nuostata, taikoma naudojant 2 ir 3 kategorijų medžiagas šerti tam tikriems gyvūnams, kurie nepatenka į maisto grandinę, įskaitant cirko gyvūnus. Kadangi kai kurie cirko gyvūnai yra tų rūšių, kurios paprastai naudojamos maisto gamybai, būtina taikyti tų cirko gyvūnų šėrimui tomis medžiagomis Reglamento (ES) Nr. 142/2011 13 straipsnyje nustatytas sąlygas;
(5)
Reglamento (EB) Nr. 1069/2009 19 straipsnio 1 dalies f punkte numatyta nukrypti leidžianti nuostata dėl bičių ir bitininkystės šalutinių produktų naikinimo deginant ar laidojant vietoje sąlygomis, kuriomis užkertamas kelias rizikos visuomenės ar gyvūnų sveikatai plitimui. Reglamento (ES) Nr. 142/2011 15 straipsnio c punkte nurodytos specialios bičių ir bitininkystės šalutinių produktų surinkimo ir naikinimo taisyklės. Tame straipsnyje įžanginis sakinys turėtų būti atitinkamai pataisytas darant nuorodą į bičių ir bitininkystės šalutinių produktų surinkimo ir naikinimo specialias taisykles;
(6)
Reglamento (ES) Nr. 142/2011 36 straipsnio 3 dalyje nustatytas pereinamasis laikotarpis iki 2012 m. gruodžio 31 d. dėl 3 kategorijos medžiagos, nurodytos Reglamento (EB) Nr. 1069/2009 10 straipsnio f punkte, mažo kiekio naikinimo. Šis pereinamasis laikotarpis turėtų būti pratęstas dar dvejiems metams, per kuriuos turėtų būti surinkti papildomi duomenys apie atitinkamų 3 kategorijos medžiagų surinkimą, gabenimą ir naikinimą;
(7)
perdirbti gyvūniniai baltymai, gauti iš šalutinių gyvūninių produktų, išskyrus Reglamento (EB) Nr. 1069/2009 10 straipsnio n, o ir p punktuose nurodytas 3 kategorijos medžiagas, gali būti naudojami kaip sudedamoji dalis gaminant perdirbtą gyvūnų augintinių ėdalą. Perdirbti gyvūniniai baltymai neturėtų būti nurodomi kaip gyvūnų augintinių ėdalas, išskyrus tuos atvejus, kai jie yra sumaišyti tinkamu santykiu su kitomis pašarinėmis medžiagomis, kuriomis paprastai šeriami atitinkamų rūšių gyvūnai augintiniai. Tačiau perdirbtų gyvūninių baltymų gamintojas gali išsiųsti produktą pripažintų šunų veisyklų ar skalikų rujų turėtojams, taip pat šunims ir katėms prieglaudose šerti - gaminti pašarų mišiniams, skirtiems šunims ir katėms. Tokiu atveju produktas turi būti deklaruojamas ir paženklintas kaip perdirbti gyvūniniai baltymai. Eksportuojant perdirbtus gyvūninius baltymus taikomi ne tik gyvūninius šalutinius produktus reglamentuojantys teisės aktai, bet ir Europos Parlamento ir Tarybos reglamento (EB) Nr. 999/2001 (4) nuostatos. Pagal pirmiau minėto reglamento IV priedo III dalies E2 punktą eksportuojant perdirbtus gyvūninius baltymus turi būti gautas raštiškas susitarimas tarp valstybių narių, iš kurių išvežami perdirbti gyvūniniai baltymai, ir paskirties trečiosios šalies. To daryti neprivaloma eksportuojant gyvūnų augintinių ėdalą. Atsižvelgiant į pastebėtą riziką dėl netinkamo perdirbtų gyvūninių baltymų taikymo, reikia tiksliau apibrėžti gyvūnų augintinių ėdalą;
(8)
pagal Reglamentą (EB) Nr. 1069/2009 leidžiama transformuoti šalutinius gyvūninius produktus ir jų gaminius į biodujas. Biodujų gamybos metu gaunamos kietosios arba skystosios frakcijos. Būtina patikslinti, kad reikalavimas dėl likučių naikinimo taikomas abiem frakcijoms;
(9)
2010 m. lapkričio 30 d. nuomonėje dėl glicerino kaip biodyzelino gamybos iš 1 kategorijos šalutinių gyvūninių produktų (ŠGP) ir augalinių aliejų šalutinio produkto keliamos abiotinės rizikos visuomenės ir gyvūnų sveikatai (5) EMST pripažįsta, kad glicerinas, kuris buvo perdirbtas naudojant 1 metodą, nurodytą Reglamento (ES) Nr. 142/2011 IV priedo III skyriuje, biodyzelinui gaminti, yra saugi medžiaga USE pavojaus požiūriu. Glicerinas kaip biodyzelino gamybos šalutinis produktas gali būti transformuojamas į biodujas ir irimo atliekas po biodujų gamybos ir juo gali būti tręšiama dirva nekeliant rizikos visuomenės ir gyvūnų sveikatai gaminančios valstybės narės nacionalinėje teritorijoje jos kompetentingos institucijos sprendimu;
(10)
šalutiniais gyvūniniais produktais, nurodytais Reglamento (EB) Nr. 1069/2009 13 straipsnio f punkte, dirva gali būti tręšiama jų neperdirbus, jei kompetentinga institucija mano, kad jie nekelia jokių sunkių užkrečiamųjų ligų platinimo pavojaus. Tie patys produktai gali būti paverčiami kompostu arba transformuojami į biologines dujas prieš tai jų neperdirbus;
(11)
standartinė šalutinių gyvūninių produktų ir jų gaminių aprašymo formuluotė, skirta prekybai tarp valstybių narių ir nustatyta Reglamento (ES) Nr. 142/2011 VIII priede, turi būti matomai ir įskaitomai nurodyta ant pakuotės, talpyklos ar transporto priemonės vežimo ir saugojimo metu. Standartinių formuluočių sąrašas turėtų būti išplėstas, kad būtų atsižvelgta į prekybą perdirbtu mėšlu;
(12)
Reglamento (EB) Nr. 1069/2009 48 straipsnyje reikalaujama, kad ekonominės veiklos vykdytojai praneštų paskirties valstybės narės kompetentingai institucijai apie savo ketinimą siųsti 1 ar 2 kategorijos medžiagų siuntas. Valstybės narės gali sudaryti dvišalius susitarimus, kad galėtų teikti paslaugas savo infrastruktūroje gyvūnų augintinių iš kitų valstybių narių, turinčių bendrą sieną, kremavimo tikslais. Tokiais atvejais Reglamento (EB) Nr. 1069/2009 48 straipsnio 1-3 dalyse nustatytas reikalavimas sudarytų bereikalingą papildomą administracinę naštą;
(13)
Reglamento (ES) Nr. 142/2011 X priedo II skyriuje nustatyti konkretūs reikalavimai dėl šalutinių gyvūninių produktų gaminių, skirtų pašarinių žaliavų gamybai. Leidžiančios nukrypti nuostatos, taikomos pateikiant rinkai pieną, perdirbtą pagal nacionalinius standartus, formuluotė turėtų būti iš dalies pakeista siekiant nurodyti ir pieno pagrindo produktus bei pieno gaminius ir taip suderinti minėto skyriaus 4 skirsnio II dalies ir Reglamento (EB) Nr. 1069/2009 10 straipsnio, visų pirma jo f punkto, nuostatas leidžiant perdirbti kai kuriuos anksčiau buvusius maisto produktus į medžiagą, skirtą ūkiniams gyvūnams, išskyrus kailinius žvėrelius, šerti;
(14)
kai buvę maisto produktai, kurių sudėtyje yra gyvūninių sudedamųjų dalių, naudojami kaip žaliava gaminti pašarams ūkiniams gyvūnams šerti, taikomi specifiniai reikalavimai, kad būtų išvengta ligos perdavimo gyvūnams pavojaus. Tačiau, jei tokiuose buvusiuose maisto produktuose nėra mėsos, žuvies ar jų produktų, juos turėtų būti leidžiama naudoti ūkiniams gyvūnams skirtiems pašarams gaminti su sąlyga, kad jie nekels jokio žmonėms ar gyvūnams užkrečiamų ligų plitimo pavojaus;
(15)
Reglamento (EB) Nr. 1069/2009 32 straipsnyje nustatytos organinių trąšų ir dirvožemį gerinančių medžiagų pateikimo rinkai ir naudojimo sąlygos. Šie produktai gali būti pagaminti iš 2 ir 3 kategorijos medžiagų pagal Reglamento (ES) Nr. 142/2011 XI priede nustatytus reikalavimus. Jei tai perdirbti gyvūniniai baltymai - 3 kategorijos medžiaga, turi būti laikomasi specialiųjų gamybos reikalavimų, nustatytų Reglamento (ES) Nr. 142/2011 X priedo II skyriuje, įskaitant dėl perdirbtų gyvūninių baltymų, jeigu jie skirti tik gyvūnų augintinių ėdalui. Siekiant aiškumo reikia pakeisti Reglamento (ES) Nr. 142/2011 XI priedą ir padaryti nuorodas į bet kokius perdirbtų gyvūninių baltymų perdirbimo standartus;
(16)
siekiant skatinti mokslą ir biologinės įvairovės mokslinius tyrimus, turėtų būti leista taikyti leidžiančią nukrypti nuostatą mokslo organizacijoms ir muziejams renkant, gabenant ir naudojant gyvūnus ar gyvūnų dalis, konservuotas terpėse, fiksuotas ant mikroskopinių stiklelių arba kaip apdorotus genetinius mėginius. Reikalavimai dėl medžiojamųjų gyvūnų trofėjų ir kitų preparatų, nustatyti Reglamento (ES) Nr. 142/2011 XIII priedo VI skyriuje, turėtų būti atitinkamai iš dalies pakeisti;
(17)
Reglamento (ES) Nr. 142/2011 XIV priedo II skyriaus 1 skirsnio 2 lentelėje nustatyti reikalavimai dėl šalutinių gyvūninių produktų importo į Sąjungą. Tam tikros formuluotės 2 lentelėje turėtų būti patobulintos, kad būtų galima teikti aiškesnę informaciją. Jei tai tam tikri produktai, sudaryti iš įvairių gyvūnų šalutinių gyvūninių produktų, trečiųjų šalių, iš kurių leidžiama importuoti atitinkamų rūšių gyvūnų šalutinius gyvūninius produktus, sąrašas 2 lentelėje turėtų būti atitinkamai iš dalies pakeistas. Šie pakeitimai turėtų būti įtraukti į atitinkamus sertifikatus, nustatytus to reglamento XV priede;
(18)
gyvūnų augintinių ėdalas gali būti pagamintas iš 3 kategorijos medžiagų, išskyrus 3 kategorijos medžiagas, nurodytas Reglamento (EB) Nr. 1069/2009 10 straipsnio n, o ir p punktuose. Tos pačios taisyklės, kurios taikomos gyvūnų augintinių ėdalo pateikimui rinkai Europos Sąjungoje, turi būti taikomos ir importui iš trečiųjų šalių. Reglamento (ES) Nr. 142/2011 XV priedo 3 skyriaus B dalies sertifikatas turėtų būti išplėstas įtraukiant nuorodą į Reglamento (EB) Nr. 1069/2009 10 straipsnio c punktą;
(19)
turėtų būti patikslinti tam tikri reikalavimai kraujui ir kraujo produktams, ypač reikalavimai dėl kraujo kilmės. Kraujas turi būti iš saugių šaltinių, kurie gali būti skerdykla, patvirtinta pagal ES teisės aktus, skerdykla, patvirtinta pagal atitinkamos trečiosios šalies nacionalinius teisės aktus, arba gyvi gyvūnai, veisti tokiems tikslams. Kraujas iš tokio saugaus šaltinio gali būti ir maišomas. Reikia atitinkamai pakeisti atitinkamų sertifikatų tekstus. Todėl XIV priedas ir sveikatos sertifikatai, nurodyti Reglamento (ES) Nr. 142/2011 XV priedo 4 skyriaus A, C ir D dalyse, turėtų būti atitinkamai iš dalies pakeisti;
(20)
Reglamento (ES) Nr. 142/2011 XVI priede nustatytos taisyklės dėl maitlesių paukščių lesinimo 1 kategorijos medžiaga oficialių tikrinimų. Pagal Reglamento (EB) Nr. 1069/2009 18 straipsnį kompetentinga institucija gali leisti 1 kategorijos medžiagomis šerti nykstančių arba saugomų rūšių maitlesius paukščius ir kitų rūšių gyvūnus, gyvenančius savo natūralioje buveinėje. Todėl esamos oficialių tikrinimų taisyklės dėl maitlesių paukščių šėrimo turėtų būti taikomos ir visiems tiems gyvūnams, kuriuos leidžiama šerti 1 kategorijos medžiagomis pagal Reglamento (ES) Nr. 142/2011 VI priedą;
(21)
todėl Reglamentas (ES) Nr. 142/2011 turėtų būti atitinkamai iš dalies pakeistas;
(22)
siekiant išvengti prekybos sutrikimų, reikėtų nustatyti pereinamąjį laikotarpį, per kurį valstybės narės, laikydamosi taisyklių, kurios galiojo prieš įsigaliojant šiam reglamentui (iki šio reglamento taikymo dienos), turėtų priimti importuojamas prekes, kurioms taikomos Reglamento (ES) Nr. 142/2011 nuostatos, iš dalies pakeistos šiuo reglamentu;
(23)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir nei Europos Parlamentas, nei Taryba joms neprieštarauja,
PRIĖMĖ ŠĮ REGLAMENTĄ:
1 straipsnis
Reglamentas (ES) Nr. 142/2011 iš dalies keičiamas taip:
1)
3 straipsnio i punktas pakeičiamas taip.
„i)
dyzelinas ir degalai, atitinkantys produktams, gautiems daugiapakopio katalitinio proceso metu gaminant atsinaujinančius degalus, taikomus specialiuosius reikalavimus, nustatytus IV priedo IV skyriaus 3 skirsnio 2 punkto c papunktyje;
j)
oleocheminiai produktai, pagaminti iš lydytų riebalų ir atitinkantys reikalavimus, nustatytus XIII priedo XI skyriuje.“;
2)
13 straipsnis iš dalies keičiamas taip:
a)
1 dalies e punktas pakeičiamas taip:
„e)
lervas ir kirminus, naudojamus žvejybos masalui;
f)
cirko gyvūnus.“;
b)
2 dalies e punktas pakeičiamas taip:
„e)
lervas ir kirminus, naudojamus žvejybos masalui;
f)
cirko gyvūnus.“;
3)
15 straipsnio įžanginis sakinys pakeičiamas taip:
„Jeigu kompetentinga institucija leidžia šalutinius gyvūninius produktus naikinti nukrypstant nuo Reglamento (EB) Nr. 1069/2009 19 straipsnio 1 dalies a, b, c, e ir f punktų, tie produktai gali būti naikinami laikantis šių specialiųjų VI priedo III skyriuje nustatytų taisyklių:“;
4)
36 straipsnio 3 dalyje data „2012 m. gruodžio 31 d.“ pakeičiama data „2014 m. gruodžio 31 d.“
5)
I, IV, V, VI, VIII, X, XI ir XIII-XVI priedai iš dalies keičiami pagal šio reglamento priedą.
2 straipsnis
Pereinamuoju laikotarpiu iki 2013 m. gruodžio 26 d. šalutinių gyvūninių produktų ir jų gaminių siuntas, prie kurių pridedamas sveikumo sertifikatas, kuris yra užpildytas ir pasirašytas pagal pavyzdį, pateiktą Reglamento (ES) Nr. 142/2011 XV priedo 3 skyriaus B ir D dalyse, 4 skyriaus A, C ir D dalyse, 6 skyriaus A dalyje, 8 skyriuje, 10 skyriaus B dalyje, 11 skyriuje, 14 skyriaus A dalyje ir 15 skyriuje pagal versiją, galiojusią iki šio reglamento įsigaliojimo, ir toliau leidžiama importuoti į Sąjungą, jeigu tokie sertifikatai buvo užpildyti ir pasirašyti iki 2013 m. spalio 26 d.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2013 m. kovo 15 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. kovo 14 d.

Labels: 1
17
14
3
6